*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 6ης Μαρτίου 1986

που τροποποιεί την απόφαση 85/634/ΕΟΚ για την παροχή αδείας σε ορισμένα κράτη μέλη να παρεκκλίνουν από διατάξεις της οδηγίας 77/93/ΕΟΚ του Συμβουλίου όσον αφορά το ξύλο βελανιδιάς καταγωγής Καναδά ή Ηνωμένων Πολιτειών της Αμερικής

(Τα κείμενα στη γαλλική, γερμανική, ιταλική και ολλανδική γλώσσα είναι τα μόνα αυθεντικά)

(86/114/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά την εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 14 παράγραφος 3,

τα αιτήματα που υπέβαλαν το Βέλγιο, η Δανία, η Ομοσπονδιακή Δημοκρατία της Γερμανίας, η Γαλλία, η Ιταλία, το Λουξεμβούργο και οι κάτω Χώρες,

Εκτιμώντας:

ότι, σύμφωνα με τις διατάξεις της οδηγίας 77/93/ΕΟΚ, το ξύλο βελανιδιάς με φλοιό, καταγωγής Βορείου Αμερικής, δεν είναι καταρχήν δυνατόν να εισαχθεί στην Κοινότητα, λόγω του ότι υπάρχει κίνδυνος να εισαχθεί ο Ceratocystis fagacearum που προκαλεί τον μαρασμό της βελανιδιάς·

ότι, εντούτοις, το άρθρο 14 παράγραφος 3 της εν λόγω οδηγίας επιτρέπει παρεκκλίσεις από τον κανόνα, εφόσον αποδεικνύεται ότι δεν υπάρχει κίνδυνος εξάπλωσης επιβλαβών οργανισμών·

ότι, με την απόφαση της Επιτροπής 85/634/ΕΟΚ (3), η Επιτροπή χορήγησε αυτές τις παρεκκλίσεις με αναθεωρημένους όρους όσον αφορά τους κορμούς βελανιδιάς καταγωγής Καναδά ή Ηνωμένων Πολιτειών της Αμερικής·

ότι στην εν λόγω απόφαση ορίζεται ότι οι αναθεωρημένοι όροι πρέπει να καταστούν υποχρεωτικοί το αργότερο την 1η Ιανουαρίου 1986·

ότι έχει αποδειχθεί ότι επειδή καθυστέρησε η δημοσίευση της εν λόγω απόφασης στην Επίσημη Εφημερίδα των Ευρωπαϊκών Κοινοτήτων, προκλήθηκαν δυσκολίες στην πραγματική κοινοποίηση των όρων σε όλους τους σχετικούς κύκλους στην Κοινότητα καθώς και στον Καναδά και τις Ηνωμένες Πολιτείες της Αμερικής·

ότι έχει, επίσης, αποδειχθεί ότι οι δυσκολίες αυτές καθυστέρησαν τη λήψη των απαραίτητων διοικητικών και τεχνητών μέτρων, ιδίως όσον αφορά τις εγκαταστάσεις για τον υποκαπνισμό και τις σχετικές δομές·

ότι, ως εκ τούτου, η ημερομηνία της 1ης Ιανουαρίου 1986 που προαναφέρθηκε πρέπει να αντικατασταθεί από μια μεταγενέστερη ημερομηνία·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Στο άρθρο 6 της απόφασης 85/634/ΕΟΚ, η ημερομηνία «1η Ιανουαρίου 1986» αντικαθίσταται από την ημερομηνία «15 Μαρτίου 1986».

2. Μέχρι την ημερομηνία αυτή, τα ενδιαφερόμενα κράτη μέλη εφαρμόζουν τις διατάξεις του άρθρου 1 παράγραφος 2 στοιχείο δ) τρίτη περίπτωση της απόφασης 85/634/ΕΟΚ.

Άρθρο 2

Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Γαλλική Δημοκρατία, στην Ιταλική Δημοκρατία, στο Μεγάλο Δουκάτο του Λουξεμβούργου και στο Βασίλειο των Κάτω Χωρών.

Βρυξέλλες, 6 Μαρτίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 362 της 31. 12. 1985, σ. 8.

(3) ΕΕ αριθ. L 379 της 31. 12. 1985, σ. 45.